ฟินิกซ์ ประกันภัย ปรับโครงสร้างบริหารใหม่อีกรอบ
ฟินิกซ์ ประกันภัย ปรับโครงสร้างบริหารใหม่เพิ่มความคล่องตัวในการบริหาร ยันตั้งสำรองเข้าเกณฑ์คปภ.หลังใช้บริการที่ปรึกษาด้านคณิตศาสตร์ประกันภัยบริษัทลูกไทยรี
25 พ.ค. 2554

ฟินิกซ์ ประกันภัย ปรับโครงสร้างบริหารใหม่เพิ่มความคล่องตัวในการบริหาร ยันตั้งสำรองเข้าเกณฑ์คปภ.หลังใช้บริการที่ปรึกษาด้านคณิตศาสตร์ประกันภัยบริษัทลูกไทยรี 
น.ส.วงมาส นิธิภัทรารัตน์ ผู้ช่วยผู้อำนวยการใหญ่ บริษัทฟินิกซ์ ประกันภัย(ประเทศไทย) เปิดเผยว่า ที่ประชุมผู้ถือหุ้นมีมติปรับโครงสร้างการบริหารใหม่ เพื่อความคล่องตัวในการตัดสินใจ โดยผู้บริหารสูงสุดเปลี่ยนจาก กรรมการผู้อำนวยการใหญ่ เป็น กรรมการผู้จัดการ และ เปลี่ยนตำแหน่งผู้อำนวยการฝ่าย เป็น รองกรรมการผู้จัดการ และมีผู้ช่วยกรรมการผู้จัดการ 3 ตำแหน่ง เพื่อรับผิดชอบสายงานพัฒนาธุรกิจ สายงานกฏหมายและสินไหมรถยนต์ และงานด้านปฏิบัติการ
“กรรมการผู้จัดการยังเป็นคุณธีรชัย นิธิภัทรารัตน์ ส่วนรองผู้จัดการ ทางผู้ถือหุ้นมีมติแต่งตั้งให้ ดิฉัน รับตำแหน่งนี้ โดยจะประกาศใช้โครงสร้างการบริหารใหม่ในเดือนมิ.ย.นี้ เพื่อให้เกิดความคล่องตัวในการบริหารจัดการ”น.ส.วงมาส กล่าว
น.ส.วงมาส กล่าวว่า การแก้ปัญหาฐานะการเงินและหนี้สินที่ทางกลุ่มผู้ถือหุ้นเก่าสร้างไว้ยังคงดำเนินการอย่างต่อเนื่อง ขณะเดียวกันได้ปรับระบบการบริหารให้สอดคล้องกับกฏหมายและกฎระเบียบของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) โดยในการตั้งสำรองต่างๆ ได้ใช้บริการบริษัทที่ปรึกษาคณิตศาสตร์ประกันภัย ที่อยู่ในเครือของบริษัทไทยรับประกันภัยต่อ ทำให้เป็นไปตามมาตรฐานที่คปภ.วางไว้